Musiekvideo: Verlange na familie inspireer CheraLeeCheraLee. (Foto: Verskaf) Die verlange na haar broer en suster wat albei na die buiteland geëmigreer het, het die sangeres en liedjieskrywer CheraLee se nuwe lied, “Plekkie onder die son”, geïnspireer. Haar suster het sowat 12 jaar gelede na Kanada geëmigreer en haar broer het ook intussen na Swede verhuis. Dit het gelei tot dié Afrikaanse kontemporêre snit uit CheraLee se pen. “Ná al die tyd in die buiteland verlang my suster nog steeds vreeslik na Suid-Afrika en haar familie. Sy bly in ŉ land waar die omstandighede heelwat beter is as hier, maar haar hart hunker nog na haar Afrika-geboorteland, sy mense, natuurskoon en haar geliefdes,” verduidelik CheraLee die inspirasie agter die tema van die snit. “Vir ons wat hier in Suid-Afrika agterbly is die verlange nie lekker nie. Ek het die liedjie vir my sussie geskryf om haar moeilike besluit om te emigreer uit te beeld.” Dit is ŉ besluit wat talle Suid-Afrikaners in die gesig staar en waarmee hulle kan vereenselwig. “Dit is ŉ ongelooflike moeilike besluit om alles wat jy ken en geken het, agter te laat en ŉ nuwe lewe êrens anders te begin.” Volgens CheraLee dink baie mense ook dat die “gras groener is aan die ander kant”. “Gelukkig is ons as Suid-Afrikaners baie veerkragtig en ons is begaafd om altyd die goeie in ŉ slegte situasie raak te sien. “Ons as Suid-Afrikaners verdien ook ŉ plekkie onder die son, ŉ plekkie waar ons aanvaar word vir wie en wat ons is, ’n gelukkige lewe kan leef saam met ons geliefdes, sonder om bang te wees, al is dit nie onder die Afrika-son nie.” Die musiekvideo, wat vandag (Vrydag) uitgereik word, se storielyn volg ’n gesin en ’n groepie vriende wat op ’n safaririt is tydens hul Bosveldvakansie. Op die rit sien hulle kameelperde en stop dan by ’n watergat waar hulle uitklim en foto’s neem. Hulle sluit die aand af met ’n geselligheid by die braaivleisvuur. CheraLee vertolk die liedjie met haar kitaar in verskeie uitrustings en omgewings. “My hele gesin en van ons gesinsvriende was ook deel van die opnames, wat dit baie spesiaal maak,” het sy gesê. “Plekkie onder die son” is op alle groot digitale platforms beskikbaar. Kyk hier na die musiekvideo: